GPF (letterlik) op ontsnapte tier se spoorSheba die tier. (Foto: Verskaf) Die plaaslike gemeenskapspolisiëringsforum (GPF) in Walkerville is letterlik op die spoor van ŉ tierwyfie wat die afgelope naweek van ŉ kleinhoewe in die Midvaal- plaaslike munisipaliteit aan die suide van Johannesburg ontsnap het. Nadat vars spore Maandagmiddag op ŉ koppie in die omgewing aangetref is, hoop die GPF om die tier, genaamd Sheba, binnekort lewend aan te keer. “Dit is goeie nuus dat ons haar spore gekry het, want dit wys dat sy steeds in die omgewing is,” het Gresham Mandy, ŉ lid van die GPF, aan Maroela Media gesê. “Die spore help ons ook om ons pogings op ŉ sekere soekradius te fokus.” Terwyl die GPF spook om Sheba met behulp van hommeltuie en voete op die grond op te spoor, is lede van die Suid-Afrikaanse Polisiediens (SAPD) ook intussen ontbied om bystand te lewer. “Die SAPD bring saam met hulle kundige spoorsnyers om die tier op ŉ veilige manier te vang. Ons hoop om haar te verdoof en dan veilig te hervestig.” Volgens Mandy het Sheba Vrydagaand daarin geslaag om te ontsnap nadat die heining om haar aanhoudingsgebied geknip is. Sedertdien het sy sowel mens as dier aangeval en soms vir dood agtergelaat. Spanne spook om die tier op te spoor. (Foto: Verskaf) “Nadat sy ontsnap het, is sy eers na ŉ naburige eiendom, waar sy ŉ damhert doodgemaak het. Toe het sy ŉ hond verskeur voordat sy ŉ man aangeval het,” sê hy. “Die man het gelukkig nie noodlottige beserings opgedoen nie omdat die gemeenskap vinnig tot sy redding gekom het. Hy is na ŉ hospitaal geneem en behandel.” Sheba is Sondag om 04:00 weer na die gebied waar sy die man aangeval het en het nog ŉ hond hier aangeval. Die hond het erge beserings opgedoen en die Dierebeskermingvereniging (DBV) was genoop om die dier van kant te maak. “Sy het ook ŉ vark in die gebied doodgemaak, maar dit nie geëet nie. Dit wys vir ons dat sy gewillig is om enigiets dood te maak wat haar bedreig en dat sy nie net doodmaak om haarself te voed nie,” sê Mandy. Die GPF het inwoners in en om die munisipaliteit gemaan om liefs nie die tier te nader nie, sou sy opgemerk word. “Sy is gevaarlik en sal enigiemand sonder huiwering aanval. Bly net weg en los dit vir die kenners om haar na veiligheid te bring.” Indien Sheba wel gewaar word, kan lede van die GPF by 082 559 4158 en 073 170 4402 gekontak word. Die internasionale dierewelsynsorganisasie Four Paws sê tiere, wat nie eie aan Suid-Afrika is nie, word op grootskaal mee geteel in die land. Dit is grotendeels vir die wettige en onwettige kommersiële handel in die diere. Dit is nog onbekend waar Sheba hervestig sal word indien sy gevang word.